Allir styrkir lyfjaframleiðenda til heilbrigðisstarfsfólks verða birtir opinberlega
Um síðustu áramót tóku nýjar siðareglur Samtaka evrópskra frumlyfjaframleiðenda gildi en nýju reglurnar kveða á um að allar upplýsingar um samskipti og tengsl lyfjaframleiðenda við heilbrigðisstarfsfólk og sjúklingasamtök skuli birtar opinberlega.
"Viðtökur læknasamfélagsins eru mjög jákvæðar, sem betur fer," segir Jakob Falur Garðarsson, framkvæmdastjóri Frumtaka, samtaka frumlyfjaframleiðenda á Íslandi. Hann segir að á aðalfundi Samtaka evrópskra frumlyfjaframleiðenda árið 2013 hafi forstjórar helstu fyrirtækjanna sammælst um að hafa öll samskipti uppi á borðum.
"Þannig þetta kom frá fyrirtækjunum og fyrirtækin ákváðu einhliða að frá og með árinu 2015 þá yrðu öll okkar samskipti við heilbrigðisstarfsfólk opinberuð. Við á Íslandi fylgjum þessari ákvörðun," segir hann en Frumtök funduðu m.a. með forstjóra og helstu forystumönnum Landspítala og stjórn Læknafélags Íslands þar sem nýju siðareglurnar voru kynntar.
Fyrstu upplýsinga er að vænta í byrjun næsta árs þegar hver lyfjaframleiðandi fyrir sig gefur út ársskýrslu með upplýsingum um samskipti og styrki til heilbrigðisstarfsfólks árið 2015 en ársskýrslurnar verða opnar og aðgengilegar á netinu, segir Jakob.
Þarf samþykki heilbrigðisstarfsmanna
Jakob bendir á að heilbrigðisstarfsmenn þurfi að gefa sitt samþykki fyrir því að styrkir séu birtir opinberlega þar sem skrifað er undir samning þess efnis áður en læknir er t.d. studdur til þess að fara á ráðstefnu erlendis. Ef heilbrigðisstarfsmaður hafnar slíkri birtingu er samt sem áður heimilt að gera samning við hann, þar sem siðareglur eru ekki lög.
"Þá fer það í sameiginlega birtingu í skýrslunni," segir Jakob og bendir á að það sé þá hlutverk fjölmiðla að fylgja slíku eftir. Hann ítrekar þó að grundvallarmeining lyfjaframleiðenda með nýjum siðareglum sé að birta öll samskipti milli fyrirtækja og heilbrigðisstarfsfólks og því sitji það ekki á framleiðendunum að opinbera öll samskipti.
"Það er byrjað að reyna á þetta, frá 1. janúar, og fyrirtæki eru byrjuð að gera stuðningssamninga við lækna um að fara á ráðstefnur. Ég veit ekki til annars en að þetta gangi ljómandi vel," segir Jakob.
Um síðustu áramót tóku nýjar siðareglur Samtaka evrópskra frumlyfjaframleiðenda gildi en nýju reglurnar kveða á um að allar upplýsingar um samskipti og tengsl lyfjaframleiðenda við heilbrigðisstarfsfólk og sjúklingasamtök skuli birtar opinberlega.
"Viðtökur læknasamfélagsins eru mjög jákvæðar, sem betur fer," segir Jakob Falur Garðarsson, framkvæmdastjóri Frumtaka, samtaka frumlyfjaframleiðenda á Íslandi.
Fyrstu upplýsinga er að vænta í byrjun næsta árs þegar hver lyfjaframleiðandi fyrir sig gefur út ársskýrslu með upplýsingum um samskipti og styrki til heilbrigðisstarfsfólks árið 2015.
Jakob bendir á að heilbrigðisstarfsmenn þurfi að gefa sitt samþykki fyrir því að styrkir séu birtir opinberlega.